Lene Espersen (KF), 2008-10-10:
Jeg vil gerne indlede her ved tredjebehandlingen af lovforslaget med endnu en gang - nu var der jo ikke så mange i salen i nat - at takke Folketinget og Folketingets partier for den meget store velvillighed, man har udvist ved at hastebehandle dette lovforslag.
Jeg synes, det viser, at Folketinget har udvist en meget stor grad af forståelse for såvel situationens alvor, hvad angår de finansielle markeder, som nødvendigheden af, at både den aftale, der er indgået mellem staten og Det Private Beredskab, og den politiske aftale, der blev indgået søndag nat, kunne blive inkorporeret lovgivningsmæssigt og vedtaget, således at de finansielle markeder, også uden for landets grænser, kunne se, at aftalerne rent faktisk er udmøntet lovgivningsmæssigt.
Så tusind tak for det.
Jeg vil også gerne benytte lejligheden til at takke formanden for Erhvervsudvalget og Erhvervsudvalgets medlemmer og medarbejderne i Erhvervsudvalget for en meget, meget flot behandling af lovforslaget.
Det har været en proces, der har været præget af, at der er blevet stillet rigtig mange spørgsmål.
Jeg vil sige, at i forhold til hvor mange spørgsmål der gennemsnitligt bliver stillet til lovforslag her i salen, er vi langt over gennemsnittet med det her lovforslag.
Vi har også stillet krav om, at medlemmerne faktisk skulle gennemlæse komplicerede problemstillinger og læse besvarelser inden for en meget kort tidsfrist, og det tager jeg simpelt hen hatten af for.
Jeg synes, det er utrolig flot gået.
Jeg synes, det er vigtigt indledningsvis at understrege, at det, der har været afgørende for regeringen, har været at udvise ansvarlighed, rettidig omhu og en fasthed, når det gjaldt om at finde en dansk løsning på de problemer, som den finansielle krise stiller verden over for.
I et marked, der er præget af uro og ustabilitet - og det fortsætter jo også, som vi kan se på dagens børser - er det meget vigtigt, at de ansvarlige politikere er med til at sikre tryghed for de rigtig mange mennesker her i landet, der har en bankkonto, som har en opsparing, og som er afhængige af at få adgang til en bankkonto og kunne hæve af deres løn og betale deres regninger.
Det er meget vigtigt, at vi ved, at vores erhvervsvirksomheder har en mulighed for at kunne betale for de varer, som de køber ind, og i hele taget at kunne drive en fornuftig forretning.
Der er pengeinstitutsektoren helt afgørende for, at et moderne samfund overhovedet fungerer i dagligdagen.
Jeg vil sige, at det har været meget væsentligt for regeringen, at vi sikrede os, at vi lavede en model, som var en god model, også når eftertiden skulle vurdere, hvorledes vi havde handlet politisk i en situation, hvor der var krise internationalt.
Og jeg synes, det er værd at understrege her under tredjebehandlingen, at jeg synes, det er en utrolig god model, vi er nået frem til i Danmark.
Vi er jo det første land, der har valgt en model, hvor det er den finansielle sektor selv, der går forrest og betaler de første regninger, der måtte komme regninger, der kan beløbe sig op til 35 mia. kr. - før der overhovedet måtte være en diskussion af, om skatteyderne skulle betale og dermed lide tab.
I og med at vi har lavet ordningen på den måde, vi har, og været med til at understøtte den finansielle stabilitet, er det også vores klare udgangspunkt og forventning - og hvad vi selvfølgelig håber på - at det her betyder, at der hverken for den finansielle sektor eller for skatteyderne vil ske de store tab.
Ordningen er jo bygget sådan op, at den er inspireret af en almindelig forsikringsordning.
Man kan sige, at de finansielle aktører i Danmark har behov for at købe sig til stabilitet, og derfor er der dels en selvrisiko på 10 mia. kr., som den finansielle sektor lægger som det første, dels en garantiprovision, altså en forsikringspræmie, som bliver indbetalt.
Og den garantiprovision på 7,5 mia. kr. er så penge, som staten kan beholde, såfremt der ikke bliver behov for at trække på kontoen.
Jeg synes, det er vigtigt at understrege, at det er en god, sund og mere markedsorienteret model end den, vi har set i de andre lande, hvor det er skatteyderne, der har betalt.
Og det er også en ordning, hvor den finansielle sektor bærer en meget væsentlig del af byrden.
Til sammenligning vil jeg gerne sige, at den finansielle sektor i Danmark faktisk går ind og garanterer, hvad der svarer til 2 pct. af Danmarks BNP, og det skal altså ses i forhold til, at den meget store redningspakke, der er lavet i USA, rent faktisk var en redningspakke, der udgjorde 4 pct. af USA's BNP.
Så det er en meget stor andel, som den finansielle sektor selv går ind og dækker.
Jeg synes også, det er vigtigt at få understreget, at det er en kollektiv ordning.
Det har været afgørende for regeringen, at når man spænder sådan et sikkerhedsnet ud, må alle være med til at bidrage, og det vil sige, at de, der tager del i alle goderne, også skal være med til at påtage sig forpligtelserne.
Derfor er ordningen skruet sådan sammen, at man ikke kan melde sig ud af den, når man først er inde.
Jeg vil også meget gerne takke Folketinget for i går eftermiddags, da det gik rigtig hurtigt.
Vi blev nødsaget til at komme med et ændringsforslag, der faktisk havde et substantielt materielt indhold, nemlig at lave et midlertidigt forbud mod det, der i finanskredse kaldes short selling.
Årsagen til det var en mistanke om, at det bl.a. var et instrument, der blev brugt til at spekulere mod danske aktier.
Derfor fandt vi det hensigtsmæssigt, når Folketinget alligevel behandlede et forslag, der vedrørte finansiel stabilitet, at få dette forslag, der er med til at lukke et hul, som opstår, når markedet er ustabilt, stillet, så man ikke kan spekulere i, at aktiemarkederne lige nu opfører sig meget hysterisk.
Jeg vil også gerne kvittere over for sektoren for, at den finansielle sektor har været meget konstruktiv i at nå frem til nogle løsninger, så det har været muligt for os at agere meget hurtigt.
Vi er jo et af de første lande i verden, der er kommet med en redningspakke, og det synes jeg er værd at kvittere for.
Jeg vil også gerne sige afslutningsvis helt generelt til Folketinget, at det selvfølgelig også har været afgørende for mig at få understreget, at det er klart, at det har været en meget forhastet proces …
Jeg vil gerne sige til SF, at jeg tror, at jeg på vegne af alle aftalepartierne kan sige, at hvad angår nogle af de ting, jeg kan høre optager SF i det videre forløb, nemlig en styrkelse af Finanstilsynet, og at også Realkreditrådet bliver involveret, hvilket hr. Kristian Thulesen Dahl jo har fremhævet både under anden og tredje behandling, er det noget, der kommer til at indgå i det videre forløb.
Hr. Morten Helveg Petersen vil jeg gerne takke for de bemærkninger, der er faldet fra Det Radikale Venstres side, og jeg vil sige til hr. Morten Helveg Petersen, at regeringen fuldt ud deler Det Radikale Venstres analyse af, at i en situation, hvor der er finansiel ustabilitet, er det helt og aldeles afgørende, at den underliggende økonomiske politik er sund, særdeles sund, og at man ikke forfalder til at begynde at føre en uansvarlig overforbrugspolitik.
For så ville man kopiere USA, og man kan se, hvor slemt det er gået i USA, og hvad der ville ske, hvis man havde ført den kurs.
Så det er regeringen meget enig i.
Hr. Frank Aaen og jeg havde jo også visse debatter i nat, og jeg vil sige til hr. Frank Aaen, at regeringen ikke deler Enhedslistens opfattelse af tingene.
Jeg synes, at noget af det, der er meget tankevækkende, er, at hr. Frank Aaen har den opfattelse, at man kan anlægge sådan en alt andet lige-betragtning, altså at hvis regeringen ikke havde foretaget sig noget, hvis Folketingets partier ikke havde udvist handlekraft, nå, men så havde situationen sikkert været den samme.
Det ved hr. Frank Aaen jo udmærket godt ikke er tilfældet.
Hvis jeg som ansvarlig ressortminister havde sagt, at regeringen ikke havde tænkt sig at foretage sig noget, og at vi bare havde tænkt os at sidde med korslagte arme, så tror jeg, at hr. Frank Aaen ville have været den største kritiker og ville have sagt: Hvorfor fremlægger regeringen ikke en plan?
Hvorfor sker der ikke noget?
Så jeg synes, at det i lige lovlig høj grad er udtryk for simpelt politisk drilleri at komme og sige, at det er ligegyldigt, om der kommer en pakke eller ej.
Der er ingen tvivl om, at aktiemarkederne på verdensplan lige nu er udsat for hysteri og selvfølgelig også til en vis grad for markedstilpasning.
Til gengæld må jeg sige til hr. Frank Aaen, at det er min klare opfattelse - og den deler mange partier i Folketinget - at det er helt afgørende, hvis vi skal sikre den sunde danske banksektor, at der bliver taget de nødvendige initiativer nu.
Og jeg vil sige til hr. Frank Aaen, at jeg også er meget uenig i hr. Frank Aaens politiske afbalancering af og tilgang til hele diskussionen om, hvad man med den her pakke skal gå ind og understøtte.
Jeg kan forstå, at hr. Frank Aaen har den opfattelse, at hvis man har en opsparing på 100.000 kr., er det fint, at staten går ind og garanterer, men hvis man har vundet i lotto og har en opsparing på 5 mio. kr., så skal staten ikke gå ind og garantere.
Hr. Frank Aaen har den opfattelse, at hvis man sætter tilstrækkelig store beløb ind på en bankkonto, må det være med henblik på at spekulere.
Det er simpelt hen den omvendte verden, vil jeg sige til hr. Frank Aaen.
Og jeg stiller mig altså til enhver tid meget, meget uforstående over for, at Enhedslisten nu bliver bannerfører for, at landets kommuner, landets kirker, landets erhvervsvirksomheder ikke skal have nogen garanti, fordi de har store pengebeløb stående på bankkonti.
Det er en meget, meget mærkelig måde at debattere på, men det er ikke en debat, som jeg tror jeg på noget som helst tidspunkt bliver enig med hr. Frank Aaen i.
Endelig vil jeg sige til fru Annita á Friðriksmørk, at jeg selvfølgelig klart anerkender, at denne sag også har været behandlet med meget stor seriøsitet på Færøerne - det ved jeg - og jeg vil sige, at vi jo, så snart der var en politisk aftale, sendte en tilkendegivelse til såvel Grønland som Færøerne om, at såvel grønlandske som færøske banker var omfattet af ordningen.
Jeg vil sige, at jeg også havde en samtale i går med den færøske lagmand for at forsikre om, at den her ordning naturligvis også vedrører Færøerne, og jeg vil selvfølgelig gøre mit yderste for, at der fortsat også er et meget tæt samarbejde og en meget tæt kontakt i hele rigsfællesskabet.
Med disse ord vil jeg meget gerne takke for et flot stykke arbejde af Folketinget, af de folketingsmedlemmer, der har været involveret i det, og jeg vil gerne kvittere ved at sige, at vi vil gøre vores yderste for at bevare den konstruktive ånd i den fremtidige proces, som forligspartierne har aftalt.